alexandrainst/scandi-wiki huggingface dataset:
Moys

Moys er et norsk rockeband fra Enebakk som ble dannet i 1993. Originalbesetningen bestod av Henning Bergersen, Robert Cohn, Jørn Gundersen, Petter Brevig og Gard Sveen. Med sine norske tekster og klare referanser til 1970-årenes progrock ble de en del av den eksperimentelle undergrunnen i norsk rock på 1990-tallet.

Moys er inspirert av band som Tool, Alice in Chains og Soundgarden, men også Led Zeppelin, Black Sabbath, Pink Floyd og King Crimson. Stemningene fra skogene som omgir hjembygda Enebakk har også vært oppgitt som en viktig inspirasjonskilde. Moys har utgitt fire plater og gjort konserter over store deler av landet. Moys har spilt med artister som CC Cowboys, Seigmen, Helloween, Locomotives og Bruce Dickinson fra Iron Maiden. Moys er også kjent for å sette musikk til tekster av forfatteren Ragnhild Jølsen og utga i november 2009 platen «Måneskinn og tåke», med tekster av forfatteren.

Moys debuterte i 1997 med albumet "Virvel" og i 1998 kom oppfølgeren "Omvendt grønn". Begge utgitt på plateselskapet Farmen. I denne perioden turnerte bandet kontinuerlig. Høsten 1998 sluttet bassist Gard Sveen og gitarist Petter Brevig. De to ble erstattet av gitarist Øyvind Henriksen og Jørn Gundersen, som var bandets originale bassist. Gitarist Aksel Henriksen ble også ny medlem. Bandets tredje plate "Replika" ble sluppet i 2001. Etter et mislykket studio-opphold i Kautokeino sommeren 2003 oppsto det konflikt i bandet. Vokalist Henning Bergersen og trommeslager Robert Cohn fortsatte med nye medlemmer frem til 2005. Moys hadde deretter et års pause før Bergersen, Cohn, Henriksen og Gundersen kom sammen igjen høsten 2006 for å delta på plateprosjektet "Lyden av Enebakk" (2007). Bandet ga deretter ut sin fjerde plate "Måneskinn og tåke" (2009), produsert av Willy Martinsen. Etter en rekke konserter vinteren 2009–2010 inkludert et musikalsk samarbeid med forfatterne Arnhild Skre og Håkon Tysdal, arbeidet Moys i studio med sin femte plate, da bandet i en pressemelding i mars 2011 meldte at innspillingen var avbrutt og at bandet tok pause på ubestemt tid. Moys ble offisielt oppløst i september 2013, men deretter gjenforent i mai 2019. 

I årene mellom 2013 og 2019 spilte trommeslager Robert Cohn blant annet i progbandet Krumpznylt, mens gitarist Øyvind Henriksen startet opp bandet Sverre Smed i 2016, sammen med de tidligere Moys-medlemmene Aksel Henriksen og Petter Brevig. Fra 2022 er også Moys-bassist Jørn Gundersen medlem. Sverre Smed ga ut et selvtitulert album i mars 2018. Vokalist Henning Bergersen utga i mai 2016 sitt første soloalbum Trollspeil, som bassist Jørn Gundersen også medvirket på. Tidligere Moys-bassist Gard Sveen ble senere kjent som krimforfatter.

Utgivelser

Album
 2009: Måneskinn og tåke (Carambole Records)
 2001: Replika (Grammofon AS Elektra)
 1998: Omvendt grønn (Farmen)
 1997: Virvel (Farmen)

Singler
 2010: Sannhetens øyne (Carambole Records)
 2009: Benløs (Carambole Records)
 2001: Falbes vise (Grammofon AS Elektra)
 2000: Naken (Grammofon AS Elektra)

Referanser

Eksterne lenker
 Moys' offisielle hjemmeside
 Moys på Myspace
 Moys på Youtube

Norske rockegrupper
Band etablert i 1993
Vestfold Symfoniorkester

Vestfold Symfoniorkester (stiftet 26. april 1966) er et symfoniorkester bestående av musikere bosatt i Vestfold fylke med byene Horten, Holmestrand, Tønsberg, Sandefjord og Larvik. Musikerne er hovedsakelig amatører, men også noen profesjonelle og unge talenter.

Orkesteret har gjennom årene hatt en rekke norske dirigenter som kunstneriske ledere både på fast og prosjektbasis, blant andre Øivin Fjeldstad, Dag Nilssen, Bjarte Engeset, Alf Årdal, Jon Terje Svendsen og Kjell Seim.

Orkesteret får en betydelig støtte til driften fra Vestfold fylkeskommune og er et av landets mest aktive amatørorkestre.   
Orkesteret har ukentlige øvelser, og ca. 5 ulike prosjekter i året, hvorav minst én ballett eller opera.

Eksterne lenker 
 Vestfold Symfoniorkester
 Høgskolen i Vestfold: Orkesterliv i Vestfold 1930-2006
 Liste over norske amatørorkestre, fra NASOL

Norske orkestre
Kultur i Vestfold og Telemark
Marmaris

Marmaris er en by som ligger på en halvøy på sydvestkysten av Tyrkia, på høyde med de greske øyene Rhodos og Kos. Tidligere var Marmaris en liten landsby hvor befolkningen livnærte seg av fiske, men i dag har byen blitt en av de mest populære feriedestinasjonene i Tyrkia. 

Sju kilometer fra Marmaris ligger det en annen gammel fiskerlandsby, Içmeler. I dag har de to byene vokst sammen, og danner i fellesskap en spennende turistby. Det er en lang strandpromenade som binder de to byene sammen, og langs veien ser man foruten de mange hotellene og restaurantene også den fengslende naturen som kjennetegner Marmaris-området.

Byer i Tyrkia
Muğla (provins)
Nasjonalparker i Tyrkia
Markedsleninisme

Markedsleninisme er en ironisk betegnelse på den politiske styreformen i Folkerepublikken Kina, gitt av vestlige journalister og politiske kommentatorer. Navnet henspiller på Marxismen-leninismen som har vært landets offisielt sanksjonerte politiske ideologi siden 1949. 
Begrepet fanger opp kombinasjonen av stor grad av fri markedsøkonomi, innført siden Dèng Xiǎopíngs tid som statsleder, og en ettpartistat etter leninistiske prinsipper.

Første registrerte bruk av ordet stammer fra en artikkel i The New York Times i 1993, første registrerte bruk i norsk er fra 2002

Referanser 

Styreformer
Kinesisk politikk
TVT

TVT er et norsk humor- og underholdningsprogram med Trond-Viggo Torgersen som gikk på NRK1 i 2002. Torgersen var programleder, men spilte også en rekke andre roller, der den mest kjente var den løsemiddelskadde dansbandkongen «Terje Møller». Med i serien var også Torgersens egen mor Lillemor Torgersen. Hun hadde med seg sin beste venninne (som også het også Lillemor). Disse to satt på siden og kommenterte innholdet i Torgersens program. Ylvis-brødrene hadde også faste innslag i programmet. Det var også innslag med den fra før kjente skikkelsen «Vaktmestern». Programmet gikk på fredagskvelder.

TVT sto for Trond Viggo Torgersen.

Premieren ble sett av 1,28 millioner. Etter det falt tallene en del og ble liggende på mellom 700 000 og 800 000. Fallende seertall førte til at programmet ble beskrevet som mislykket.

Programmet ble dårlig mottatt av både VGs og Dagbladets TV-anmelder.

Klage til kringkastingsrådet 
Seriens mest omtalte karakter var den løsemiddelskadde dansebandkongen «Terje Møller». Stuntene med ham vakte oppmerksomhet i mediene da Landsforeningen for løsemiddelskadede gikk ut å sa at de følte seg støtt av denne figuren og at skikkelsen måtte fjernes fra programmet. Saken ble innklaget for Kringkastingsrådet, men de mente det var godt innenfor grensene for akseptabel fjernsynsunderholdning.

Referanser

Eksterne lenker 
 Hjemmeside (arkivert av NRK)
 

Norske underholdningsprogrammer på TV
Norske humorprogrammer på TV
TV-produksjoner på NRK
Norske TV-serier fra 2000-årene
Share

Share er navnet på et lukket fildelingsprogram som utgis av en anonym japansk utvikler. Da Isamu Kaneko, utvikleren av Winny, ble arrestert, startet utviklingen av Share som dens etterfølger, med fokus på høyere sikkerhet. Share fungerer svært likt Winny, med krypterte hurtiglagre, filnavn og IP-adresser, og det er basert på det samme node-systemet som Winny.

Fildelingsprogramvare
Filadelfiaforlaget

Filadelfiaforlaget AS var konsernnavnet for selskapet Korsets Seier Publikasjoner AS frem til 2022, og var et av den norske pinsebevegelsens fellestiltak. 

Hovedproduktet var ukeavisen Korsets Seier, men konsernets historikk omfatter en stor mengde publikasjoner som Bibelsk Tidsskrift, Pinseliljen, LivsGlede og Lederskap.

Historie 
Filadelfiaforlaget AS ble etablert av pinsebevegelsen som et bokforlag. Foruten bøker utga forlaget ukeavisen Korsets Seier.

Sang og musikk ble fra begynnelsen utgitt på plateselskapet Klango. Den første plateinnspillingen var med Kjell og Odd, og foregikk fra scenen i Filadelfia Oslo.

Filadelfiaforlaget og Klango fusjonerte og skiftet navn til REX forlag AS, og ble både bokforlag og plateselskap. Pinsebevegelsens tidsskrifter og årbøker blir utgitt av KS Publikasjoner AS. 

I dag er REX forlaget fusjonert med Hermon Forlag som er et rent bokforlag. Den norske pinsebevegelsen har (2007) ikke noe eget plateselskap. Filadelfiaforlaget A/S hadde tidligere rettighetene til Klangos store musikkarkiv. Etter fusjonen med Hermon forlag, har Farstad Sound Productions, med Per Kjetil Farstad, overtatt eierskapet og rettighetene til musikken.

Korsets Seier ble solgt til Dagenhuset og gjenværende midler i Filadelfiaforlaget AS ble overført til Pinsebevegelsen i Norge for å forvaltes videre i informasjons- og mediearbeid

Korsets Seier 
Korsets Seier er en førende frikirkelig ukeavis og pinsebevegelsens hovedorgan i Norge. Tidsskriftet utgis som en ukentlig avis med 52 nummer hvert år og har oppdaterte nyheter på sin nettside.

Lederskap 
Lederskap er et blad som ønsker å bidra til kompetanseheving for ledere i kirker, menigheter og organisasjonsliv. Bladet har artikler om ledelse og praktiske råd til ledere. Bladet skal være et verktøy som ivaretar behovet for god undervisning, ny kunnskap og praktiske ledelsesredskaper.

Eksterne lenker 
 Pinsebevegelsen i Norge
 Korsets seier. Pinsebevegelsens ukentlige avis

Norske forlag
Pinsebevegelsen i Norge
Ana Lopez

Ana Isabel Taylor Lopez (født 14. juli 1953 i Uruguay) er en norsk pedagog og politiker. Den 11. mars 2007 ble hun valgt som nestleder i det nye partiet Rødt. Hun kom til Norge i 1980 som flyktning fra Uruguay via Brasil. I Uruguay satt hun tre år i fengsel i en tvangsarbeidsleir under det daværende diktaturet.

Høsten 2009 stod Lopez på 2.-plass på Rødts stortingsliste i Telemark.

Eksterne lenker 
 Fra fengsel til toppverv, Telemarksavisa, 10. mars 2007
 Politiske taler av Ana Taylor Lopez, virksommeord.uib.no

Rødt-politikere
Fødsler i 1953
Kanonene på Navarone

For den amerikanske filmen med samme navn, se Kanonene på Navarone (film)
Kanonene på Navarone (originaltittel: The Guns of Navarone) er en spenningsroman fra 1957 skrevet av den britiske forfatteren Alistair MacLean, med handling fra andre verdenskrig.

Handling 
Hovedpersonen Keith Mallory har fått innvilget en søknad om permisjon fra sitt oppdrag på Kreta. Når han kommer til Kairo, viser det seg at han ikke skal få perm. Han skal derimot på et nytt og mye mer farlig oppdrag. Nazistene har en festning på øya Navarone i Egeerhavet. Denne festningen er uinntakelig, og de har prøvd alle muligheter, bortsett fra én. Mallory får med seg fire menn. På vei til Navarone i en gammel holk av en båt, blir de stoppet av en tysk vaktbåt. Den tyske båten blir senket og de kommer seg etterhvert til Navarone. Der må de klatre opp den sørlige fjellveggen som er 120 meter høy. Bare  Keith Mallory og Andy Stevens har klatreerfaring. Stevens blir utsatt for en ulykke, får koldbrann og dør etterhvert.

Når de kommer til landsbyen Margaritha blir de tatt til fange av nazister og klarer så vidt å unnslippe. Gruppen får hjelp av to av innbyggerne i landsbyen, Louki og hans venn Panayis. Det viser seg imidlertid at Panayis er en forræder, og Miller dreper ham. Gruppen når til sist frem til Navarone og får ødelagt kanonene.

Tittelen 
I starten av boken får leserne følgende forklaring på hvor «Navarone» ligger, og en indikasjon på hvorfor stedet er sentralt i romanen:«Navarone! Så det er derfor de har hentet meg hit, tenkte Mallory. Navarone! Han kjente stedet, eller rettere, kjente til det. Navarone var kjent av alle som hadde tjenestegjort i østre del av Middelhavet; en dyster, uinntagelig jernfestning utenfor kysten av Tyrkia, kraftig forsvart av en blandet garnison av tyskere og italienere, en av de få øyene i Egeerhavet som de allierte ikke hadde klart å ta tilbake i løpet av krigen ...»

Rollefigurer

Allierte 
Keith Mallory, newzealender; kaptein og leder for de allierte styrkenes innsatsgruppe
Dusty Miller, amerikansk sprengningsekspert
Casey Brown, skotsk sersjant; maskinist, telegrafist og radiooperatør
Andrea, Mallorys greske assistent; løytnant som blir karakterisert med sin voldsomme muskelstyrke

Tyskere
Turzig, en tysker som er med på å ta dem til fange
Skoda, tyskernes leder i Margaritha; blir drept av Andrea

Andre
Louki, en greker som hjelper dem på veien til Navarone
Panayis, en tyskervennlig greker som utgir seg for å være på de alliertes side; Miller forstår at han er tysk spion og skyter ham

Filmatisering 
Boka ble filmatisert med Gregory Peck, David Niven og Anthony Quinn i hovedrollene; filmen hadde premiere i 1961.

Se også
Tidenes 100 beste kriminalromaner
Kanonene på Navarone. Nasjonalbibliotekets digitaliserte utgave av den norske oversettelsen. Oversetter: Colbjørn Helander. Besøkt 11. juni 2022.

Referanser 

Spenningsromaner
Bøker fra 1957
Cabimas

Cabimas er en by ved kysten av den store innsjøen Maracaibosjøen i delstaten Zulia i Venezuela. Det bor 255 567 innbyggere i byen og 3 704 404 innbyggere i kommunen (2011).

Byen ble grunnlagt i 1758 av munker fra cistercienserordenen som misjonen Saint Ambrosio of Punta de Piedra. I dag er Cabimas selve petroleumsbyen i Venezuela og av den grunn preget av tungindustri. Rundt 1900 var det blitt klart at Venezuela satt store kommersielle forekomster av olje. Et betydelig funn var oljebrønnen «Zumaque 1» i 1914 i området Mene Grande, rundt 80 km sørøst for Cabimas. I 1922 kom det til en ukontrollert oljeutblåsning av brønn Barroso 2 (R4). 

Oppdagelsen av denne brønnen markerte uansett begynnelsen på Venezuelas historie som en storprodusent av olje. Cabimas har en viktig rolle i produksjon ved nasjonens største oljefelter. Disse er lokalisert rundt og under Maracaibosjøen. Andre felt er blitt økende viktige, hovedsakelig i østlige Venezuela. Raffineringen av oljen skjer utenfor Cabimas' område. Byens flagg er preget av et oljetårn.

Stedsnavnet «Cabimas» er et opprinnelig ord fra indianerspråket arawak og henspiller på navnet av et 10-20 meter høyt tre som heter Copaiba (Copaifera Officiallis). Fra dette treet kan man anrike en naturolje som har medisinske egenskaper.

Klima 

På grunn av de CO2 utslippene av alle oljeindustriene, Cabimas kan være mye varmere enn Maracaibo.

Referanser 

Byer i Venezuela
Bosetninger etablert i 1758
1758 i Sør-Amerika
Encyclopaedia Metallum

Encyclopaedia Metallum: The Metal Archives (som regel bare kalt Metal Archives eller forkortet MA) er en Internettside med register over heavy metal-band i ulike sjangere. Encyclopaedia Metallum er den største databasen over heavy metal-band på nettet og per januar 2011 har siden 77 028 band, 56 031 anmeldelser og 247 208 registrerte brukere, hvorav ca. 180 000 av dem er mer eller mindre aktive.

Alle registrerte brukere kan selv legge til band i databasen, men hver tilføyelse krever godkjennelse av en moderator. Siden ønsker også å være nøye på hva som ligger i databasen, og er strenge på at band skal oppfylle kravene for å være et «ekte» heavy metal-band. Nu metal aksepteres for eksempel aldri på siden, og metalcore-band må være «mer» heavy metal enn hardcore punk. Eksempler på band som ikke aksepteres inkluderer bl.a. Rammstein, Soulfly og Slipknot. Det er ingen krav om at bandene må være heavy metal-band i dag, så lenge de har vært «ekte» heavy metal-band tidligere. Et eksempel på dette er Ulver som startet som et folk/black metal-band, men siden har gått over til å spille elektronisk musikk.

Referanser

Eksterne lenker
 

Nettsteder
Heavy metal
MA (andre betydninger)

Ma eller MA har flere betydninger:

Ma:
 Ma, forkortelse for mega-annum, en tidsenhet lik 1 million år (106)
 Ma (lokomotiv), et svensk elektrisk lokomotiv
 Ma (navn), et kinesisk slektsnavn
 Ma (fornavn), et kvinnenavn
 Mã, elv i Laos og Vietnam

MA:
Madagaskar (FIPS 10-4 kode)
Marokko (ISO 3166 kode)
Martial Arts, det engelske ordet for kampsport.
Metal Archives, nettside med heavy metal-band database.
Ma Records, et plateselskap.
MA (Motorførernes Avholdsforbund) (tidligere Motorførernes Avholdsforbund)
Den amerikanske delstaten Massachusetts
Mont Pelerin Society

Mont Pelerin Society ble grunnlagt i april 1947 av 39 politikere, økonomer og filosofer fra ti land, som hadde kommet sammen for en konferanse på Mont Pelerin ved Vevey i Sveits. Formålet var å spre ideer om frie samfunns natur og fremme tanken om desentraliserte markeder som økonomisk organiseringsprinsipp. Blant grunnleggerne var de senere nobelprismottakerne Friedrich von Hayek og Milton Friedman, samt Ludwig Erhard, senere vesttysk finansminister og forbundskansler, og mannen bak "det vesttyske økonomiske mirakelet".

De opprinnelige medlemmene var  Maurice Allais, Carlo Antoni, Hans Barth, Herbert Cornuelle, John Davenport, Stanley Dennison, Aaron Director, Walter Eucken, Erick Eyck, Milton Friedman, Harry Gideonse, Frank Graham, Friedrich von Hayek, Henry Hazlitt, Floyd Harper, Trygve J. B. Hoff, Albert Hunold, Carl Iversen, John Jewkes, Bertrand de Jouvenel, Frank Knight, Fritz Machlup, Salvador de Madariaga, Henri de Lovinfosse, Loren Miller, Ludwig von Mises, Felix Morley, Michael Polanyi, Karl Popper, William Rappard, Leonard Read, George Révay, Lionel Robbins, Wilhelm Röpke, George Joseph Stigler, François Trevoux, Orval Watts og Cicely Wedgwood. 

I dag består selskapet av omtrent 500 medlemmer fra 50 land verden rundt.

Eksterne lenker 
 
 Lars Peder Nordbakken: «Veien til Mont Pelerin, påsken 1947».  Minerva mandag 2. april 2007.

Liberalisme
Politiske organisasjoner
Tankesmier
Sveits
Tepperot

Tepperot (Potentilla erecta) er ei flerårig mure i rosefamilien.

Tepperot blir fra 10 til 30 cm høy. Den skiller seg fra andre murer ved å kun ha fire kronblad, i motsetning til de andre murene som har fem. På grunn av at tepperot kun har fire kronblad, har den tidligere blitt klassifisert til en egen slekt (Tormentilla). Blomstene er gule og blomstrer fra mai til september. Stengler er opprette og tynne. Stengelblad store og trekobla med store tanna øreblad, på grunn av de store øreblada kan det se ut som bladene er femkobla. Rota er tjukk og inneholder en rød saft.

Tepperota er utbredt i hele Europa samt i Kaukasus og nordvest i Afrika. I Norge er den vanlig nord til Troms, sjelden lenger nord. På Hardangervidda vokser den helt opp til 1300 moh. Tepperota vokser i skog, slåtteeng og beitemark, myr og hei.

Salver laget av den tørkede rota har blitt brukt til å helbrede sykdommer og lidelser, hovedsakelig blødninger og diaré. Den har også blitt brukt som matkilde i uår og til å farge lær rødt. Navnet "teppe" betyr "tette", med andre ord planten "tetter" sår og løs avføring.

Eksterne lenker 
 
 Den virtuelle floran (svensk)
 Urtekildens planteleksikon

Rosefamilien
Gule blomster
Stauder
Fargeplanter
Legenemnda for flygere

Flymedisinsk seksjon, tidligere Legenemnda for flygere, er en seksjon i Luftfartstilsynet som leder flymedisinske undersøkelser og sertifisering av personell i norsk luftfart.

I samarbeide med internasjonale flymedisinske organer fastsettes helsekrav for de forskjellige sertifikatene som kreves av flygere (trafikk-, privat-, seilfly, mikrofly), fallskjermhoppere, ballongflygere, kabinbesetning, flygeledere og flyteknikere. Gjeldende helsekrav er felles i EASA og publisert i Annex IV til EU forordning 1178/2011.

Flymedisinsk seksjon oppnevner leger godkjente for flylegeundersøkelser og holder hvert år i begynnelsen av september kurs for leger i samarbeide med Norsk Flymedisinsk forening. Alle rapportene fra undersøkelsene hos flylegene sendes flymedisisnsk seksjon som utsteder sertifikatene.

Det er mulig å få utført undersøkelsene både hos Flymedisinsk seksjon og hos de oppnevnte flylegene.

Flygere som får sykdom som går ut over helsekravene, og gjør sertifikatet ugyldig, plikter å sende beskjed til Flymedisinsk seksjon. Ved bedring etter sykdom vurderer Flymedisinsk seksjon om flygeren kan få igjen legeattest som er del av flysertifikatet. Ofte blir det utført en del spesielle tester, samt undersøkelse hos legespesialister, for å avgjøre om ny utstedelse er forsvarlig.

Flymedisinsk seksjon er lokalisert sammen med Flymedisinsk institutt ved Universitetet i Oslo som er Luftforsvarets flymedisinske kompetansesenter. Instituttet har eget trykkammer og samarbeider mye med dykkermedisinsk miljø innen baromedisin/ trykkrelatert medisin.

Legenemnda var i mange år lokalisert på Fornebu og ble flyttet til Flymedisinsk institutt på Blindern. Overlege Per Orva var sjeflege til 2006 da han ble avløst av Rolf Heimberg. Trond-Eirik Strand ble tilsatt som sjeflege og seksjonsleder i Flymedisinsk seksjon i 2013.

Referanser

Eksterne lenker 
  Norsk Flymedisinsk Forening, hjemmeside.
 Luftfartstilsynets sider om flymedisin

Norsk luftfart
Bjørk Audio

Bjørk audio er et norsk plateselskap opprettet i 1996. Selskapet er FONO-medlem. Daglig leder er Jan Erik Björk. Selskapet satser på norske artister, hovedsakelig innen pop-sjangeren, bl.a. Zuma, Tennis, Diskotek.

Norske plateselskaper
Plateselskaper etablert i 1996
Henrik Smångs

Henrik Smångs (født 19. januar 1976 i Siljansnäs, Sverige) er en svensk ishockeykeeper. Han spiller for Sparta Warriors i den norske Get-ligaen. Moderklubben er Leksands IF og han har også spilt i Mora IK, Tupelo T-rex, Arkansas River Blades, Borlänge HF. Draftet av Winnipeg Jets i 1994.

Svenske ishockeyspillere
Ishockeyspillere for Leksands IF
Ishockeyspillere for Mora IK
Ishockeyspillere for Sparta Sarpsborg
Personer fra Leksands kommun
Fødsler i 1976
Magellan-tåre

Magellan-tåre (Fuchsia magellanica) er en liten, løvfellende busk med en opprett, tett vekstform. Greinene er først stivt opprette, men senere blir de lett hengende. Barken er først vinrød og glatt, men senere blir den brun og oppsprukket. Knoppene er kransstilte eller – sjeldnere – motsatte. Bladene er lansettformet med tagget rand. Oversiden er blank og mørkegrønn, mens undersiden er lysegrønn. Blomstringen skjer over en lang periode fra slutten av juli til midt i oktober. Blomstene henger enkeltvis ned fra bladhjørnene på tynne, røde stilker. Blomsten har fire utstående, røde begerblader og fire små, fiolette kronblader. Pollenbærere og griffel rager langt nedenfor blomsten. Fruktene er saftige bær, som i milde kyststrøk på Sørvestlandet kan bli modne etter en god sommer og høst. I så fall spirer frøene villig, men med planter av meget blandet kvalitet.

Rotnettet består av noen få, høytliggende hovedrøtter med mange, fint forgreinede siderøtter. I hjemlandet pollineres arten av kolibrier. Her i landet klarer insekter det samme. Fruktene er spiselige og forhandles i Chile under navnet chanchitos.

I hjemlandet blir den 5 × 5 m (50 × 50 cm/år). I Norge blir den 1,5 × 1,5 m(25 × 25 cm/år), og dersom den dyrkes utendørs fryser den selv i gode områder helt ned i løpet av vinteren. 

Denne arten vokser på meget fuktige steder i Chile og Argentina: langs vannløp, ved fosser og i fuktige skoger helt ned til Ildlandet.

Eksterne lenker 
 

Mjølkefamilien
Røde blomster
Sør-Amerikas flora
Jesse Metcalfe

Jesse Eden Metcalfe (født 9. desember 1978 i Monterey i California) er en amerikansk skuespiller. Han vokste opp som enebarn i Waterford i Connecticut, hvor han senere arbeidet for stefarens landskaps-firma.

Etter high-school begynte Jesse på The Tisch School of Arts på New York University, opprinnelig for å bli regissør. Mens han gikk på college, jobbet han som modell i reklamer for blant annet magasinene Seventeen og YM. Etter å ha tatt noen få dramatimer på college, var det tydelig for ham at han ville bli skuespiller. Han deltok på en åpen audition sammen med flere hundre skuespillere for såpeoperaen Passions. Resultatet var at han fikk rollen som Miguel Lopez-Fitzgerald, og beholdt den i fem år.

I 2004 fikk han rollen som gartneren John Rowland i TV-serien Frustrerte fruer. Siden da har han vært gjest i mange talkshows og TV-programmer som: Oprah, Ellen og Tony Danza. Reportasjer om ham har blitt publisert i titalls tidsskrifter og ukeblader. Han har også spilt i komedien John Tucker Must Die med blant andre Ashanti, Sophia Bush og Brittany Snow.

Fritiden bruker han på hobbyer som forming, piano og golf. Han spiller også basketball, og du kan se ham spille for Hollywood Knights, et kjendislag som spiller for å samle inn penger til high schools i Sør California.

Referanser

Eksterne lenker 
 
 
 

Skuespillere fra USA
Personer fra Monterey
Personer fra Waterbury